Suomalaisia punapakolaisia varten julkaistun "Revontulten" kustantajana toimi ruotsalainen vasemmistolehti "Norrskensflamman", ja sitä kutsuttiinkin "Norrskensflammanin" suomenkieliseksi painokseksi. Kahdesti viikossa 2 000 kappaleen painoksena ilmestynyttä lehteä salakuljetettiin tukholmalaisen "Viestin" tavoin Suomeen. "Revontulten" julkaiseminen keskeytyi vuonna 1921, jolloin sisällissodan pakolaiset alkoivat muuttaa Ruotsista Neuvosto-Venäjälle. Lehti ilmestyi uudelleen vuosina 1923–1924, ja vuonna 1927 julkaistiin vielä yksi numero.